L'EMPRESA ESPORT I SALVAMENT ES TORNA A ENCARREGAR AQUEST ESTIU DEL SERVEI DE SOCORRISME A LA PLATJA DEL PRAT
Fins a l'any 2009, aquest servei el prestava la Creu Roja mitjançant un conveni amb l'Ajuntament del Prat.
L'empresa "Esport i Salvament" s'encarrega aquest estiu, per segon any consecutiu, del servei de salvament i socorrisme a la platja del Prat.
D'acord amb la Llei de contractes del sector públic, aquest servei que presta l'Ajuntament del Prat s'ha de contractar amb un procediment de concurs obert, sota determinades prescripcions de licitació i condicions establertes per llei.
Fins a l'any 2009, aquest servei el prestava la Creu Roja mitjançant un conveni de col·laboració amb l'Ajuntament. El maig de 2010 es va fer un concurs per adjudicar aquest servei per dos anys, al qual es van presentar quatre empreses, entre elles la Creu Roja.
D'aquest concurs en va sortir guanyadora l'empresa "Esport i Salvament", que va prestar el servei l'estiu de 2010 i l'està prestant aquest estiu.
La temporada de prestació del servei va de mitjans de juny a primers de setembre.
El Prat de Llobregat, 27 de juny de 2011.